פרשת קרח - תורת המחלוקת על רגל אחת
הרב ליאור אנגלמן

מי הצית את האש?- איך נוצרת מחלוקת הרסנית כל כך? איך קורה שעם שהיה עד לכל הניסים הגדולים, שמרביתם התרחשו בעזרת משה ואהרן, מעלה בדעתו לחלוק על מעמדם, להתריס כלפיהם וללבות את אש המחלוקת? מהי הדינאמיקה המאפשרת לאש המחלוקת להתפשט?
הנצי"ב מוולוז'ין בספרו העמק דבר רואה בפרשתנו פרשה המלמדת את כל תורת המחלוקת על רגל אחת: "אבל יש לדעת ולהתבונן מכל עניין הפרשה מהליכות המחלוקת". שלושה שותפים למחלוקת בפרשתנו- קרח, דתן ואבירם, ומאתים חמישים נשיאי העדה. שונים הם במגמתם, שונים בעונשם ושונים בדרך בה נוהג בהם משה על פי ה'. קרח ודתן ואבירם מתו בהיבלעם באדמה, מאתים וחמישים האנשים מתו לאחר שיצאה בהם אש ה'. עונש שונה מלמד על יחס שונה לעברה שבידם. זאת ועוד, לוקחי המחתות היו קרח ומאתים וחמישים האנשים ואילו דתן ואבירן לא השתתפו במעשה זה.
כיצד הכל התחיל? משה ואהרן היו שנואי נפשם של דתן ואבירם מאז ומעולם, למן היום בו הכו זה את זה וננזפו על ידי משה, דרך תלונות המדבר שהיו נחלתם ועד למחלוקת זו בה מצאו את מותם. דווקא בשל כך לא יכלו דתן ואבירם להתסיס את המחלוקת, כולם הכירו בהם כי מגמות פסולות מניעות אותם ולא היה בכוחם לפתות את העם. 
איש המפתח היה קרח, "קרח גדול הדור היה", כדברי המדרש. כלפי חוץ היה מוכר קרח כאיש שלא הכבוד הפרטי מניע אותו ולא השררה כי אם בקשת אמת ליטול חלק מרכזי בקרבת ה'. כלפי פנים, במקום הסמוי מן העין אש הקנאה בערה בו, רדיפת הכבוד הניעה אותו. דווקא בשל המורכבות הזו הצליח קרח לפתות את מאתים וחמישים האנשים. קשה היה להם לראות את המניעים האפלים בעצת קרח, כלשון הנצי"ב: "דתן ואבירם שהיו ידועים לבעלי ריב ומדון ושונאי משה, לא היה בכוחם להמשיך הקהל אחריהם, ומי פתי להסיר דעתו אחרי אנשים שהולכים אחר לבבם, אבל קרח שהיה גדול הדור, הוא היה בכוחו להמשיך אחריו רבים וכן שלמים"... אכן, על מנת להתסיס את המחלוקת יש להצטייד במנה גדושה של לשון הרע, כישרון פיתוי ומזימה, על כן שלח קרח את דתן ואבירם בשליחותו אל יתר העם להבעיר את הבערה. כיון שבאו בשליחותו נפלו הכל ברשתם. 
אם כן, כלל ראשון בהלכות מחלוקת: איש אשר אין תוכו כברו, שפיו מדבר גבוהה גבוהה ומצטייר כמי שכל מעשיו לשם שמים, ובתוכו פנימה רוחשות מגמות ארסיות- בחבירתו עם מומחים לענייני מחלוקת, עלול להצליח במזימה.
במי בערה האש?- כיצד נפלו במלכודת מאתים חמישים איש, המתוארים בפסוקים כ"נשיאי עדה, קראי מועד, אנשי שם"? מה דחף אותם ממרום מעמדם אל השפל הזה?
כאמור, עונשם היה שונה מן העונש שהוטל על קרח, דתן ואבירם. נשיאי העדה נשרפו באש אשר יצאה מקדש הקדשים ולא נבלעו באדמה. עונש שריפה מוכר לנו משני בני אהרן שהקריבו אש זרה. זהו עונש הבא על מי שמבקש קרבת ה' בכלים שאינם ראויים, מי שניגש אל הקודש בטרם עת ובלא ציווי מאת ה'. הביטוי הנזכר בנשיאי העדה הינו: "החטאים האלה בנפשותם", כעין שנאמר על נזיר שנטמא: "מאשר חטא על הנפש". אם כן, מאתים וחמישים נשיאי העדה לא השלימו עם ריחוקם מה', הם ביקשו כי תותר להם עבודת הכהונה על מנת להתקרב אל הקודש. כוונתם היתה לשם שמים, אך למען הגשמתה התעלמו מציווי ה' ומסרו עצמם לאש המחלוקת הזרה. כיון שמגמתם היתה לקדושה התפתו לדברי דתן ואבירם שבאו בשליחותו של קרח, מי שנדמה להם כמבקש קרבת ה' כמותם. קרח שהראה עצמו כמבקש קרבת ה' ונשיאי העדה שבאמת ובתמים חפצו בכך, היו שותפים למבחן המחתות, דתן ואבירם שהיה תוכם כברם, מצופים מבית ומחוץ בכפירה, לא מצאו עניין בהקרבת המחתות ואמרו: "לא נעלה". 
כלל שני בהלכות מחלוקת, לעתים בערה אידאליסטית גדולה עלולה למצוא עצמה בטבורה של מחלוקת שלא לשם שמים, ועל כן יש לבחון היטב האם אכן מדובר במחלוקת כשרה.
החטא ועונשו- כאמור, העונש מגיע בהתאמה לחטא. המבקשים קרבת ה' באמת ובתמים נשרפים באש ה', והמבקשים למלא תאוותם וכבודם נבלעים באדמה, סמל החומריות. העונש חושף את מגמתו האמיתית של קרח, האדמה פצתה את פיה כאומרת "אל תטעו בו, כמוהו כדתן ואבירם, איש שפל מלא מרמה". זו הסיבה לכך שלאחר שנבלעו דתן, אבירם וקרח, אין העם מתלונן, הוא חש כי הצדק נעשה, אך כאשר יצאה אש מאת ה' ושרפה את נשיאי העדה, עולה המחאה: "אתם המיתם את עם ה'"...
"ואהרון מה?"- מטבע הדברים משה אינו מתייחס עניינית לטענות קרח ועדתו, שהרי אין כאן מחלוקת לשם שמים, ובכל זאת הוא רומז: "ואהרן מה הוא כי תלינו עליו?" כביכול אומר משה לעדת קרח: וכי תשאלו במה זכה אהרון לתפקידו, מה כישרון יש בו יותר מכם? אומר לכם 'אהרון מה הוא'. על מנת להיות כהן גדול יש להיות שליח, להיות עניו, לא לתפוס מקום. כיון שאהרן בעיני עצמו: 'מה הוא?' זכה לאשר לא זכיתם אתם. דווקא מפני שאהרון היה מצטרף בשמחה לשאלתכם ואינו מבין מדוע נפלה בחלקו המעלה, הרי הוא ראוי לה.
-------------------------------------------------------------------------------------------------------***ניתן להזמין את הספר 'כיסופים' / ליאור אנגלמן 052-5666384 ***